《折红梅 锡山舟中遣兴》
清代·李良年

倚低篷三尺，半生南北，似溪渔惯。甚当年偏喜问津，近来踪迹惯倦。

秋衣乍典。休辜负酒家新幔。总难消得，此际闲情，且洗研惊鸥，折苇呼雁。

乱峰青过，又镜渌层层，落霞渐远。斜阳澹茗烟和梦，愁人正抛书卷。

流莺细啭。只认做江春才换。睡起却是，柔橹声中，有翠裙双语，白沙枫岸。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。